HU Az Európai Unió Hivatalos Lapja C 109/12

Módosítás iránti kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 109/08

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„RASCHERA”

EK-sz.: IT-PDO-0217-0023-31.05.2011

OEM ( X ) OFJ ( )

1. A termékleírás módosítással érintett szakaszai

—  A termék elnevezése — ☒ A termék leírása — ☒ Földrajzi terület —  A származás igazolása — ☒ Az előállítás módja —  Kapcsolat — ☒ Címkézés —  Nemzeti előírások —  Egyéb (kérjük határozza meg)

2. A módosítás(ok) típusa

—  Az egységes dokumentum vagy az összefoglaló lap módosítása — ☒ Olyan bejegyzett OEM vagy OFJ termékleírásának módosítása, amely esetében sem az egységes dokumentumot, sem az összefoglalót nem tették közzé —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006 EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006 EK rendelet 9. cikkének (4) bekezdése)

3. Módosítás(ok)

3.1. Megnevezés

A „félzsíros” kifejezés a fogyasztók pontosabb tájékoztatása érdekében törlésre került, mivel az érvényben lévő termékleírás szerint a részleges fölözés nem kötelező, így a kifejezés megtévesztő lehet a fogyasztók számára a termék valódi jellegét illetően.

Az érvényben lévő termékleírás szerint a kerek „Raschera” sajtformák tömege 7 kg és 9 kg közötti, a szögletes „Raschera” sajtformák tömege 8 kg és 10 kg közötti.

Eredetileg a következő méretek szerepeltek:

— A kerek „Raschera” sajtforma átmérője 35–40 cm, oldala enyhén domború, 7–9 cm, az előállítási technikától függően, mindkét formánál előfordulhatnak kisebb-nagyobb eltérések.

— A szögletes „Raschera” oldalhosszúsága 40 cm, szabálytalan oldalfalának magassága 12–15 cm.

Csökkentésre került az előírt legkisebb tömeg: a kerek „Raschera” esetében 5 kg, a szögletes „Raschera” esetében 6 kg lett. Ennek következtében a kerek „Raschera” átmérője 30–40 cm-re, oldalmagassága 6–9 cm-re módosul; a szögletes „Raschera” oldalhosszúsága és oldalának magassága pedig 28–40 cm-re és 7–15 cm-re változik.

Ez a módosítás a termék sajátosságait nem érinti, és a többségében kisebb darabok iránti egyértelmű fogyasztói és kereskedői kereslet kielégítése érdekében vált szükségessé, hiszen a terméket nagyrészt a mára már kisebb létszámú családi körben fogyasztják.

Ezenkívül pontosítani szükséges, hogy a meghatározott méret és tömeg a minimális érlelési időre vonatkozik, erősen elhúzódó érlelés esetén a fenti értékekhez képest jelentős csökkenés tapasztalható.

Célszerűnek bizonyult kifejezetten feltüntetni, hogy a sajt kérge nem ehető, továbbá a fogyasztók biztos információkkal történő ellátása, illetőleg a termék külsejének megfelelő ismertetése céljából meghatározásra került, hogy a sajtformák oldalán nincsenek mindig vöröses foltok.

3.2. Az előállítás módja

Tekintve, hogy a jelenlegi termékleírásban nincs meghatározva, hogy az állatok takarmányának hány százaléka származik az előállítási területről, a termék területhez való kapcsolódásának tisztázása érdekében pontosításra kerül, hogy a takarmány jelentős része az előállítási területről származik, és a napi fejadag túlnyomórészt takarmánynövényekből áll.

Ezenkívül a területtel való kapcsolat megőrzése érdekében, azokra az időszakokra nézve, amikor az állatok számára a földrajzi területről származó, friss takarmány biztosítása nehézkes, célszerűnek bizonyul tartósított takarmánynövények adását is bevezetni, tekintettel arra, hogy a technológiai újítások lehetővé teszik a takarmánynövények hosszú időre történő tartósítását.

Végül, szintén a területtel való kapcsolat megőrzése céljából, szükséges tisztázni, hogy nem megengedett az állatok zárt térben tartása.

Mivel a jelenlegi termékleírás nem szolgál semmilyen iránymutatással arra nézve, hogy az előállítás nyers vagy hőkezelt tejből történik, célszerűnek bizonyult pontosítani (többek között a megfelelő ellenőrzés biztosítása érdekében), hogy nyers és hőkezelt tej egyaránt használható. Ezt a gyakorlatot ugyanis kezdetektől fogva alkalmazzák a „Raschera” előállításában.

A tej mikrobiológiai sajátosságaiban az elmúlt évek során bekövetkezett általános javulás következtében jelentős mértékben csökkent a tej baktériumtartalma, ami egyes esetekben gondot okoz az alvadás, illetve az érlelés során. Az ilyen esetleges problémák megelőzése érdekében bekerül a termékleírásba a tejsavbaktériumok és/vagy természetes oltóanyagok használatának engedélyezése.

Ezenkívül a legmagasabb alvadási hőmérséklet értéke 30 °C-ról 36 °C-ra változik.

A tejsavbaktériumok és/vagy természetes oltóanyagok starter anyagként történő használata megkönnyíti a sajttésztában a jellegzetes repedezettség létrejöttének kedvező nyílások kialakulását.

Több éves, pontos ellenőrzések során fény derült arra, hogy egyes esetekben, a tejsav-bektériumok kifejlődésének, illetve az elegendő alvadás és érés biztosításának elősegítéséhez magasabb alvadási hőmérséklet szükséges.

Ezenkívül célszerűnek bizonyult a sózás előtti feldolgozási szakasz leghosszabb időtartamának 7 napban történő meghatározása.

A hagyományok szerint szárazon és kettesével történő sózás vonatkozásában megfontolásra került, hogy a száraz sózás előtti, esetleges sós lében történő áztatás elősegíti a homogénebb kéreg kialakulását, amely kellemesebb látványt nyújt, és amelyet mind a fogyasztók, mind a kereskedők jobban kedvelnek.

3.3. Földrajzi terület

A fogyasztók pontosabb tájékoztatása és a kis területrésszel való szoros kapcsolat fenntartása érdekében, valamint ennek a tényezőnek az ellenőrzések alkalmával történő jobb felismerhetőségének biztosításához célszerűnek bizonyult az a pontosítás, hogy a 900 m tengerszint feletti magasságban előállított sajton akkor tüntethető fel a „di Alpeggio” jelölés, ha érlelése is a megnevezett települések területén történt.

3.4. Címkézés

A termék eredetiségének és a fogyasztásra bocsátott „Raschera” sajt megfelelő azonosításának biztosítása céljából, a terméken forgalomba hozatalakor papír alapú megfelelőségi jelölést, illetve a sajt valamelyik lapjának közepébe égetett pecsétet kell elhelyezni.

3.5. Egyéb

Ezenkívül a termék kereskedelmi forgalomba bocsátásának módjára, darabolására és előrecsomagolására vonatkozó előírások is pontosításra kerülnek, miszerint ezek a műveletek végezhetők az előállítási területen kívül is.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„RASCHERA”

EK-sz.: IT-PDO-0217-0023-31.05.2011

OEM ( X ) OFJ ( )

1. Elnevezés

„Raschera”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. A termék leírása, amelyre az 1. pontban található elnevezés vonatkozik

Leírás: A „Raschera” tehéntejből, esetleg kevés birkatej és/vagy kecsketej hozzáadásával készülő sajt.

A késztermék az alábbi tulajdonságokkal írható le:

— Forma: sík felületű hengeres, vagy sík felületű négyszögletes.

— Méretek: — A kerek „Raschera” sajtforma átmérője 30–40 cm, oldalfala enyhén domború, 6–9 cm magas. — A szögletes „Raschera” sajtforma oldalhosszúsága 28–40 cm, szabálytalan oldalfala 7–15 cm magas.

— Tömeg: — Kerek „Raschera”: 5 és 9 kg közötti. — Szögletes „Raschera”: 6 és 10 kg közötti.

— Kéreg: vékony, sárga és/vagy vöröses színű, néha sárgás beütéssel, rugalmas, sima és szabályos, esetenként az érés során egyre hangsúlyosabbá váló vöröses foltokkal a termék oldalfalán, nem ehető.

— A sajttészta szerkezete: inkább tömör, rugalmas, enyhe, elszórt, szabálytalan, apró repedésekkel.

— A sajttészta színe: fehér vagy elefántcsont-színű.

— Íz: lágy, ízletes, az érett sajt enyhén csípős és erőteljesebb ízű.

— A szárazanyag zsírtartalma: minimum 32 %.

A méret és tömeg értékei a legrövidebb ideig érlelt sajtformákra vonatkoznak.

A sajt egészben, darabolva és előrecsomagolt állapotban is fogyasztásra bocsátható. A darabolás és előrecsomagolás műveletei az előállítási területen kívül is végezhetők.

3.3. Nyersanyagok (kizárólag feldolgozott termékek esetén)

Kevés birkatejjel és/vagy kecsketejjel kevert tehéntej, só, folyékony oltóenzim.

A termék az előállítási területen tenyésztett állatoktól származó tejből készül.

Az állatok zárt térben tartása nem megengedett.

3.4. Takarmány (kizárólag állati eredetű termékek esetén)

A tehenek és esetleg birkák és/vagy kecskék takarmányának jelentős részét az előállítási területről származó friss vagy tartósított takarmánynövények adják, vagy rétről, legelőről, illetve legelőrétről származó takarmányszéna, és túlnyomórészt az előállítási területen található, vegyes állományú rétekről származó széna alkotja.

3.5. Az előállítás azon műveletei, amelyeket a meghatározott földrajzi területen kell végrehajtani

A „Raschera” sajt előállítására szánt tejet adó állatok tenyészete a meghatározott földrajzi területen található.

A tej előállításának és feldolgozásának a meghatározott földrajzi területen kell történnie.

A napi két vagy több fejésből származó tejhez – amely fertőtleníthető hőkezeléssel, és esetleg beoltható tejsavbaktériumokkal és/vagy természetes oltóanyagokkal – folyékony oltóenzimet adnak, és 27 °C–36 °C közötti hőmérsékleten alvasztják.

A sajt előállítása jellegzetes, legfeljebb 7 napos időtartamú feldolgozási technológiával, megfelelő préselés útján, a hengeres és szögletes sajtformának megfelelő formák használatával történik.

A kész formákat (általában kettesével) szárazon sózzák, ezt a műveletet sós lében történő áztatás előzheti meg, az érlelés ideje legalább egy hónap.

3.6. A szeletelésre, aprításra, csomagolásra, stb. vonatkozó egyedi szabályok

—

3.7. A címkézésre vonatkozó egyedi szabályok

A megfelelőségi jelölés a termék forgalomba hozatalakor a rajta elhelyezett (a kerek sajtformán 25 cm átmérőjű, a szögletes sajtformán pedig 25 cm oldalhosszúságú) papír alapú, normál előállítású terméken zöld, a „di Alpeggio” jelöléssel ellátott terméken sárga alapszínű címkéből, valamint a sajt valamelyik lapjának közepébe égetett pecsétből áll. Csak az ilyen védjeggyel és címkével ellátott termék hozható forgalomba a „Raschera” oltalom alatt álló eredetmegjelöléssel.

A papír alapú jelölőcímke elhelyezéséhez élelmiszerragasztó használata engedélyezett.

A „Raschera” OEM sajt védjegye egy stilizált „r” betű, amelynek belső részében a „Raschera d'Alpeggio” esetében egy „a” betű szerepel.

Az említett védjegyeket a termékbe történő beégetéshez sárgaréz lemezen is elkészítik – ilyenkor a védjegy szerves és lényeges része a sajtüzemnek vagy az érlelőüzemnek az „R” vagy az „R d'Alpeggio” jelölés alatt elhelyezett háromjegyű azonosító száma. Ugyanez az embléma szerepel (azonosító szám nélkül) a papír alapú jelölőcímkéken is, és a darabolt termék esetében az engedélyre történő utalásban is.

4. A földrajzi terület tömör meghatározása

A termék előállítási és érlelési területe Cuneo megye egész területét magába foglalja.

A 900 méter tengerszint feletti magasságon, az alábbi települések területén:

— Frabosa Soprana, Frabosa Sottana, Garessio per quanto attiene la Valcasotto, Magliano Alpi az Ormea községgel határos részen, Montaldo Mondovì, Ormea, Pamparato, Roburent, Roccaforte Mondovì

előállított és érlelt, valamint az ugyaninnen származó tej felhasználásával előállított kerek vagy szögletes „Raschera” sajton elhelyezhető a „di Alpeggio” jelölés.

5. Kapcsolat a földrajzi területtel

5.1. A földrajzi terület sajátosságai

A Ligur-tenger és a Pó síkság között elterülő Tengeri-Alpok legelőinek időjárása jellemzően csapadékos. Ez a tényező, amelyet tovább erősít, hogy a tenger közelsége miatt a hőmérséklet meglehetősen enyhe, említésre méltóan gazdag növényvilágot eredményez, amiből adódóan az itteni legelők, az itt termő különböző (több mint száz őshonos növényfajtát számláló) fűféléknek köszönhetően, botanikai szempontból igen érdekesek. Az említett fűfélék gazdagsága és változatossága miatt a területen tenyésztett állatok is kizárólag a területre jellemző, jellegzetes ízű és illatú tejet adnak. A hegyek lábánál elterülő dombvidéken és a mellette fekvő cuneói síkságon is érezhető a tenger hatása, ami a hordalékos síkság talajtani viszonyaival együtt a rendkívül jó, tápanyagokban gazdag fű- és szénatermést elősegítő, rugalmas szerkezetet és jelentős természetes termőképességet eredményez. Ugyanígy, a már mediterrán típusú, optimális napsugárzásnak és a tenger már említett közelsége által enyhített, kontinentális típusú hőmérséklet-ingadozásnak köszönhetően, a zootechnikai célú silózott takarmány és a gabonafélék tápanyagokban kiemelkedően gazdagok, következésképp a sajtkészítéshez használt tej minősége kiváló. Cuneo megyére mindig is jellemezőek voltak az említett éghajlati és talajtani viszonyok, a pásztoroknak és a cuneói síkságon elszórtan található kis- és közepes méretű sajtüzemek sajtkészítő mestereinek hagyományosan kiemelkedő képességei, a fogyasztók körében pedig keresettek és közismertek az olyan hagyományos termékek, mint a „Raschera” sajt.

5.2. A termék sajátosságai

A „Raschera” sajt kérge vékony és rugalmas, szürke vagy sárgásszürke, és főleg a „d’Alpeggio” típusú terméken, a rajta lévő jellegzetes penészgombáktól időnként vöröses színezetű; sajttésztájának szerkezete tömör, rugalmas, enyhe, elszórt, szabálytalan, apró repedésekkel; íze lágy, ízletes, illata jellegzetes (a hegyi füvek enyhe érzetével a „d’Alpeggio” típusú termék esetében); enyhén csípős, és hosszabb érlelés esetén erőteljesebb ízű. Említésre méltó a (teljes termelésnek mindössze 3 %-át kitevő) kerek formát egyre inkább háttérbe szorító szögletes formája is, amiről a fogyasztó számára a termék ránézésre felismerhető.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat

A sajt jellegzetes sajátosságai a kizárólag Cuneo megye területéről származó tej kiváló minőségének, a tejfeldolgozás helyi technikáinak, és a természetes pincékben vagy a természetes barlangok hőmérsékletét megfelelő módon reprodukáló klimatizált kamrákban történő érlelés eredményei, amelyek nagymértékben befolyásolják a késztermék minőségét.

A sajt íze a tej kiváló minőségének köszönhető. A „Raschera” előállításához használt tejen ugyanis érezhető a takarmányként adott fűfélék sokasága, amelyek között néhány őshonos is akad.

A területen alkalmazott feldolgozási technikákhoz kapcsolódó elemek közül említésre méltó az emberi tényező, vagyis az a helyi termesztők körében elterjedt hagyomány, hogy állati eredetű, folyékony oltóenzimet használnak a tej alvasztásához, valamint a helyi sajtkészítő mestereknek az alvadék feldolgozásában és megtörésében való jártassága. Az alvadékot a feldolgozása során kukoricaszem nagyságú darabokra törik fel. Ha ezt a műveletet helyesen végzik, az érlelés során elősegíti a sajttészta rugalmas szerkezetének és repedezettségének kialakulását.

A sajt érlelése természetes pincékben vagy klimatizált érlelőkamrákban történik, amelyek megfelelő módon reprodukálják a természetes barlangok hőmérsékletét. Ezek a körülmények alapvető fontosságúak a sajt kérgén lévő penészgombák kifejlődéséhez, valamint a kéreg jellegzetes vastagságának és rugalmasságának kialakulásához.

A „Raschera” termék több mint egy évszázada jellegzetes sajtterméke a Valli Monregalesi legelőinek, ahonnan a hideg évszakban az állatok nagy részét, az ottani, helyi előállítású szénával történő takarmányozás céljából átviszik a szomszédos cuneói síkságra: ezért, főleg vidéken, a minőségű sajtokat már régóta egyszerűen „rascherának” nevezik.

Mindezek nyomán a nem csupán a piemontiakat, hanem egész Észak-Olaszországot meghódító „Raschera” sajt kereslete egész éven át jelentős.

Hivatkozás a termékleírás közzétételére

(Az 510/2006/EK rendelet 5. cikkének (7) bekezdése (4))

Ez a közigazgatási szerv a „Raschera” OEM módosítására irányuló javaslatnak az Olasz Köztársaság2010. november 30-i, 280. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege megtekinthető az alábbi weboldalon:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy közvetlenül a Minisztérium honlapján (http://www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di Produzione all'esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) A rendeletet felváltotta az 1151/2012/EU rendelet.

(4) L. 3. lábjegyzet.